ໃນໄລຍະວັນທີ 05-06/08/2022, ທ່ານ ນາງ ຄໍາເພົາ ເອິນທະວັນ, ເອກອັກຄະລັດຖະທູດ ແຫ່ງ ສປປ ລາວ ປະຈໍາ ສປ ຈີນ ພ້ອມດ້ວຍພະນັກງານສະຖານທູດ ແລະ ຄອບຄົວ ໄດ້ເດີນທາງໄປທັດສະນະຢ້ຽມຢາມແຂວງເຫີເປີຍ ຕາມການເຊື້ອເຊີນ ຂອງ ສະມາຄົມມິດຕະພາບຈີນກັບນານາຊາດ. ໃນໄລຍະຢ້ຽມຢາມ, ຄະນະໄດ້ຢ້ຽມພົບ ສະຫາຍ ເນັ້ຍຣຸຍຜິງ, ຮອງປະທານສະພາຜູ້ແທນປະຊາຊົນແຂວງເຫີເປີຍ ພ້ອມດ້ວຍຄະນະ. ການພົບປະຄັ້ງນີ້ຝ່າຍຈີນໄດ້ແຈ້ງໃຫ້ຊາບ ກ່ຽວກັບ ສະພາບການພັດທະນາເສດຖະກິດ-ສັງຄົມຂອງແຂວງ, ທີ່ຕັ້ງທີ່ມີຄວາມ ໝາຍສໍາຄັນທາງປະຫວັດສາດຂອງການປະຕິວັດຂອງພັກກອມມູນິດຈີນໃນເມື່ອກ່ອນ ກໍ່ຄື ການພັດທະນາຢ່າງ ຮອບດ້ານຂອງແຂວງໃນປັດຈຸບັນ, ສະພາບການພົວພັນຮ່ວມມືລະຫວ່າງແຂວງເຫີເປີຍ ກັບ ສປປ ລາວ ໃນຜ່ານມາ ແລະ ທິດທາງການຮ່ວມມືໃນຕໍ່ໜ້າ. ສະຫາຍ ນາງ ຄຳເພົາ ເອີນທະວັນ ໄດ້ສະແດງຄວາມຂອບໃຈຕໍ່ການຕ້ອນ ຮັບຄະນະຂອງສະຖານທູດລາວ ແລະ ຕີລາຄາສູງຕໍ່ຈຸດພິເສດທາງດ້ານພູມສາດການເມືອງທີ່ສໍາຄັນ ໃນການປະ ກອບສ່ວນຕົ້ນຕໍເຂົ້າໃນການປົດປ່ອຍ ແລະ ສະຖາປະນາເປັນສາທາລະນະລັດປະຊາຊົນຈີນ ໃນປີ 1949 ແລະ ສະແດງຄວາມຊົມເຊີຍ ຕໍ່ການພັດທະນາເສດຖະກິດ-ສັງຄົມຂອງແຂວງເຫີເປີຍ ທີ່ສາມາດຍາດໄດ້ຜົນສຳເລັດອັນໃຫຍ່ຫຼວງຮອບດ້ານ ພາຍໃຕ້ການນໍາພາຂອງພັກ-ລັດ ຈີນ. ສອງຝ່າຍ ໄດ້ປຶກສາຫາລືການຮ່ວມມື ເພື່ອຮັດແໜ້ນການພົວພັນສອງຝ່າຍ ລະຫວ່າງ ລາວ-ຈີນ ເວົ້າລວມ, ເວົ້າສະເພາະ ແມ່ນການພົວພັນລະຫວ່າງ ສະຖານທູດລາວ ປະຈໍາ ສປ ຈີນ ທີ່ປັກກິ່ງ ແລະ ແຂວງເຫີເປີຍ, ສປ ຈີນ.
ໃນໂອກາດດັ່ງກ່າວ, ຄະນະ ຍັງໄດ້ໄປທັດສະນະຢ້ຽມຢາມສະຖານທີ່ສໍາຄັນທາງປະຫວັດສາດ, ວັດທະນະ ທຳ ແລະ ສັງຄົມຂອງແຂວງເຫີເປີຍຈໍານວນໜຶ່ງ ເຊັ່ນ: ອານຸສອນສະຖານເຂດທີ່ຕັ້ງຂອງພັກກອມມູນິດຈີນ ຢູ່ເມືອງຊີປາຍໂພ, ອາດີດສໍານັກງານຫ້ອງການພົວພັນຕ່າງປະເທດພັກກອມມູນິດຈີນ, ຫໍພິພິຕະພັນແຂວງເຫີເປີຍ, ສູນຝຶກຊ້ອມກີລາປິ່ງປ່ອງລະດັບຊາດ, ບ້ານຊົນນະບົດພັດທະນາໃໝ່ຖາຢວນ ແລະ ສະຖານທີ່ອື່ນໆຈໍານວນໜຶ່ງ.